DTAC เผย Q1/58 มีลูกค้าเพิ่ม 4.19 แสนเลขหมาย เล็งเพิ่มงบลงทุนปีนี้เป็น 1.8-2 หมื่นลบ.
DTAC เผย Q1/58 มีลูกค้าเพิ่ม 4.19 แสนเลขหมาย รวม 28.4 ล้านเลขหมาย เล็งเพิ่มงบลงทุนเป็น 1.8-2 หมื่นลบ. ในปีนี้ เร่งขยายโครงข่าย 3G-4G
27 เม.ย. 2558

นายลาร์ส โอเคะ นอร์ลิ่ง ประธานเจ้าหน้าที่บริหาร บริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC เปิดเผยว่า บริษัทคาดว่ารายได้จากการให้บริการไม่รวมค่าเชื่อมต่อโครงข่าย (IC) ในปี 58 จะเติบโตจากปีก่อนในระดับเลขหลักเดียวช่วงต่ำ (low single-digit rate) อีกทั้ง EBITDA margin จะอยู่ในระดับใกล้เคียงกับปีก่อน และความตั้งใจในการใช้งบลงทุน 18,000 – 20,000 ล้านบาทในการเสริมประสิทธิภาพโครงข่าย
ขณะที่บริษัทตั้งเป้าหมายสำหรับโครงข่ายและบริการ 4G ในปีนี้ดังต่อไปนี้ 1. โครงข่าย 3G ครอบคลุม 95% ของจำนวนประชากรทั้งหมด 2. โครงข่าย 4G ที่เร็วที่สุดบนแบนด์วิธขนาด 15 MHz 3. เพิ่มฐานลูกค้า 4G เป็น 2.5 ล้านเลขหมาย โดยที่ 60% ของลูกค้าทั้งหมดใช้บริการข้อมูล
ขณะเดียวกันบริษัทเตรียมพร้อมที่จะใช้เงินลงทุนจำนวน 18,000 ถึง 20,000 ล้านบาทในปี 2558 เพื่อขยายความครอบคลุมของโครงข่าย 3G และสร้างโครงข่าย 4G ที่เร็วที่สุดในประเทศ โดยก่อนหน้านี้ บริษัทคาดว่าจะใช้งบลงทุนในปี 58 ไม่ต่ำกว่า 14,000 ล้านบาท
ทั้งนี้เป็นที่บริษัทคาดการณ์ว่า ในปี 2558 รายได้จากการให้บริการโทรคมนาคมไร้สายจะเติบโตไปพร้อมกับการฟื้นตัวของเศรษฐกิจในภาครวม อย่างไรก็ตามบริษัทยังคงต้องเผชิญหน้ากับความท้ายทายจากการแข่งขันอันรุนแรงระหว่างผู้ให้บริการรายต่างๆ ส่งผลให้บริษัทยังไม่สามารถเติบโตได้เต็มศักยภาพ โดยเฉพาะอย่างยิ่งในด้านการอุดหนุนราคาเครื่องโทรศัพท์ (handset subsidies) และการสร้างรายได้จากบริการข้อมูล (data monetization)
นอกจากนี้แคมเปญโทรศัพท์มือถือยังประสบความสำเร็จอย่างสูง ซึ่งช่วยผลักดันให้อัตราการใช้สมาร์ทโฟนเพิ่มขึ้นเป็น 52% ณ สิ้นไตรมาสแรกอีกด้วย DTAC มีความมุ่งมั่นในการก้าวขึ้นเป็นผู้นำในการให้บริการอินเทอร์เน็ตในประเทศไทย และเพื่อตอบสนองความต้องการใช้บริการข้อมูลที่เพิ่มขึ้นอย่างต่อเนื่อง